Wes-Kaapse skole nou volFoto bloot ter illustrasie. (Foto: Unsplash / Barry Zhou) Die Wes-Kaapse regering sê sy skole is nou vol nadat 111 616 (99%) van gr. 1- en gr. 8-leerders suksesvol vir die 2023 akademiese jaar geplaas is. David Maynier, LUR vir onderwys in dié provinsie, sê hulle is tans in die proses om die oorblywende 680 leerders (1%) te plaas wat nog nie plek in ŉ skool gekry het nie. Volgens Maynier is 50 160 meer gr. 1’s en gr. 8’s vanjaar al geplaas, vergeleke met dieselfde tydperk verlede jaar. “Ons sal geen steen onaangeroer laat in ons pogings om elke leerder te plaas nie, en sal aanhou werk totdat ons plek vir die oorblywende leerders gevind het. “Die onderwysstelsel is egter onder geweldige druk: Ons skole is vol en ons gaan sukkel om leerders te plaas wie se ouers eers met hul aankoms in Januarie om plek aansoek doen.” Die provinsiale regering het ŉ nuwe junior hoërskoolkampus by die Rosendaal High School in Delft goedgekeur, wat deel van ’n projek vorm om 842 bykomende klaskamers op te rig en vir minstens 26 000 nuwe plekke in die provinsie sal sorg. “Ons het reeds 347 klaskamers voltooi en die res is tans onderweg. Ek is dankbaar aan al die amptenare, regeringsvennote, kontrakteurs en skoolpersoneel wat onverpoosd werk om die bouprojek af te handel.” Maynier sê die Rosendaal Junior High School-kampus vorm deel van die Wes-Kaap se program om spoedig nuwe skole op te rig. Die doel is om sewe nuwe skole binne ses maande te bou.